34. schôdza NR SR - 2.deň - A. dopoludnia - B. popoludní 1
Dátum: 2021-06-30
Poslanec: Tomáš, Erik (SMER - SD)
Druh vystúpenia: Vystúpenie v rozprave

202. Ďakujem pekne, vážený pán predsedajúci. Kolegovia, kolegyne, už keď ma ten pán Pollák tak tu vyzýval, že nech robím poriadky v klube či čo, tak to je neuveriteľné, že niektorí ľudia (zasmiatie sa rečníka), ktorí nemajú fakt žiaden výtlak minimálny, nikto ich skoro nepozná, tak majú takúto tendenciu sa znižovať k tomuto typu poznámok. Ale viete, čo je najvtipnejšie na tom, že nebol to prvý pán Pollák, ktorý hovoril o tom, že sú tu naši poslanci nejakým spôsobom pripravovaní a čítajú texty, už to naznačil aj pán minister Naď, tak len chcem povedať, že keď sa pozerám do klubu OĽANO, tak tam nie je takmer nikto, česť výnimkám, tiež sa aj vo vašich radoch nájdu ľudia, ktorí majú nejakú hodnotu, ale takmer nikto, ktorý by dokázal sformulovať jedinú vetu, jedinú faktickú poznámku a všetky čítate z tých svojich facebookov, respektíve notebookov, kde vám to niekto píše. Tak už keď to robíte, aspoň mlčte, lebo ste smiešni. Ste smiešni. A napádate tu kolegov, že si pripravia dokumenty ako podklady do rozpravy, kdežto vy nie ste schopní vystúpiť ani len s faktickou poznámkou sami, nieto ešte tu za pultíkom v rozprave, tak už prosím vás, už prosím vás, aspoň toto nespomínajte. Čo mi chcete ukázať, pane? (Reakcia spravodajcu: „Sám si píšem.“ ) Že vy si píšete? No dobre, no tak, tak vy ste, vy patríte možno k tým, ktorí nejakú myšlienku sformulujú, ja vám blahoželám, ale pozrite si, niektorí kolegovia už vyzerajú tak smiešne, že nestihnú ani za tie dve minúty prečítať to, čo im napíšu. Tak aspoň nekritizujte! (Reakcia spravodajcu: „Sami si píšu.“ ) Hej, sami si píšu, no jasné, jasné. (Povedané so smiechom.) Ani nevedia, o čom hovoria. Len hovorím, že nekritizujem, dobre, napíšu vám, ale aspoň nekritizujte ostatných, lebo že, lebo vyzeráte smiešne, strašne smiešne. Ale teraz už k veci. Pán Matovič tu síce nie je, ale ja sa ho pokúsim oslovovať, pretože ja cítim, že on sa tak pozerá na tú rozpravu, on len sa zbabelo išiel niekde skryť, aby tu nečelil tomuto svojmu odvolávaniu, to je také typické pre neho. Tak ako som presvedčený, že on vydal pokyn na to, aby tá včerajšia schôdza bola čo najneskôr v noci. Najprv polhodina technická prestávka, druhá polhodina technická prestávka, tretia polhodina, to je jak z jeho dielne, jak z jeho pera. Pritom keď bol opozičný politik, tak neustále kritizoval nočné rokovania. On bol dokonca schopný povedať, keď sme otvorili jednu mimoriadnu schôdzu o tretej popoludní, že takto proti noci sa ide odvolávať. (Povedané so smiechom.) A teraz vydáva pokyny, aby to bolo v noci. Nám to neprekáža, ľudia pracujú aj v noci, len aby sme si na pánov veľkomožných tu čakali hodinu, hodinu a pol, tak to snáď nemyslíte vážne. No ale to je také typické pre pána Matoviča, pre jeho pokrytectvo. No, čo vám poviem, 90 % ľudí ho nemá rado. Za rok a štvrť to dokázal. Toto je na zápis do Guinnessovej knihy rekordov, 90 %. Keď by sa prešiel po ulici, tak 9 z 10 Slovákov mu niečo povie. Ja by som, keby tu aj pán Mikulec bol, ho poprosil, aby ho, naozaj nechal mu to pancierové auto, tú limuzínu, lebo pri tak vysokej nedôvere, dokonca si dovolím povedať nenávisti k pánovi Matovičovi naozaj niečo hrozí. A ja mu nič zlé neprajem, samozrejme, ale radšej nech si tú pancierovú limuzínu užíva, lebo neviem, čo by sa mu mohlo stať. Minimálne nejakú facku by určite dostal. A ja si dokonca myslím, že dokonca, keď je to číslo tak vysoké, že už aj časť rodiny a blízkych pána Matoviča ho nemôže mať rado. Veď koniec koncov sme zaznamenali vyjadrenia jeho sestry napríklad, že čo si o pánovi Matovičovi myslí. Ale to len jeho vizitka, na, do, naozaj do rodiny ísť nebudem. To pán Matovič celú svoju rodinu používa v politickom boji, ale to už je, samozrejme, jeho vec. No a nech si tu hovorí, čo len chce. Dnes sa predviedol v takej svojej typickej póze, dourážať všetkých, kritizovať všetko okolo seba, len nie sám seba. Ľutovať sám seba, dobre, že sa tu nerozplakal, ale ja si myslím, že čím viac hovorí, tým menej ho ľudia počúvajú. Ten Matovič, on už je taký nejaký vypelichaný, že už jeho názory ani nikoho veľmi nezaujímajú. A to je preňho najväčší trest, najväčší trest, lebo on sa má hrozne rád. To je chlapík, ktorý sa aj za búrky usmieva v presvedčení, že ho fotografujú. A tá jeho teatrálnosť, tá jeho teatrálnosť, ktorú v sebe má, keď nie je nejakým spôsobom reflektovaná z druhej strany, tak to je preňho asi najväčšie poníženie. Ale tak mu treba. Napríklad keď sa pozriem aj na kolegov, oni tu ani nesedia, však saskári tu ani neboli ráno, však vieme prečo. ZA ĽUDÍ tiež nie, asi Mária Kolíková by to asi nesedela, keď tu priamo do očí na tejto stoličke jej povie minister financií Igor Matovič, Mária, ty si ten podvod spáchala, mňa nepresvedčíš. Toto hovorí minister financií ministerke spravodlivosti tejto vlády. Kolegovi Sulíkovi vynadá do idiotov, ktorý má ísť kopať hroby. Dokonca už je vinník aj pán Lengvarský, nový minister zdravotníctva, ktorý tam je tri týždne aj s cestou, že on je zodpovedný za očkovanie, pán Lengvarský, a že on mu dáva ešte nejakú šancu, že on môže za to, že sa Sputnikom neočkuje (zasmiatie sa rečníka), to je niečo neuveriteľné. To je, to je, to je proste niečo, niečo neskutočné. Všetci sú zlí. Všetci sú zlí. Prezidentka, opozícia, odborníci, ľudia a už aj kolegovia z vlády. Ale viete, aká je pravda, pán Matovič? Vy ste ten zlý a vy ste ten neschopný. A to sa za vás aj toho vášho neschopného ministra Krajčího, bývalého, jedna fanatická faninka modlila „za múdrosť, za múdrosť, za múdrosť, za múdrosť“. A nič. A nič. To je, nepomohlo, nepomohlo. No, ono by to aj bolo smiešne, kolegovia a kolegyne, keby to nebolo také smutné. Pretože výsledkom tejto absolútnej neschopnosti Igora Matoviča sú ľudské životy, 12,5-tisíc mŕtvych na pandémiu, a zopakujem, nie, nie všetky, nie za všetky tieto obete môže Igor Matovič, ani táto vláda, nie za všetky obete. (Nasledujúcu vetu rečník hovorí spravodajcovi.) Píšete si, pán kolega, hej? Dobre. Nie za všetky, ale tam si zapíšte, že pán Matovič sám priznal, že mnohé z nich boli odvrátiteľné, mnohým z nich sa dalo zabrániť, takže potom sám si priznal vinu. A to nie je len na politickú zodpovednosť, ale aj na trestnoprávnu zodpovednosť, keď zomierajú ľudia. A naša strana HLAS – sociálna demokracia aj podala trestné oznámenia v tom momente, som zvedavý, čo sa s nimi udeje. Nič sa nedeje. Bol už pán Matovič na výsluchu? Už vypovedal? Veď zomreli ľudia! Zomreli ľudia. No ale on si tu neustále popri tých fatálnych zlyhaniach vymýšľal nejaké svoje riešenia. Už toľko spomínaná atómová zbraň plošného testovania. Bože, čo to peňazí stálo! A jaké zbytočné to bolo. Koľko ľudí s falošnými certifikátmi vypustil do priestoru, keď to takto poviem, a tí nakazili tých ďalších. Keď si opäť spomeniem na to, ako ten december, to kľúčové rokovanie vlády, ktoré on viedol, nerozhodlo o ničom, nerozhodlo o tvrdšom lockdowne. Keď pán Krajčí priznal, že všetkým hovoril, že v januári budú strašné čísla, ale že on tam plakal a nikto mu nevyhovel a potom, dámy a páni, tie tragické čísla v januári prišli. Niekoľko týždňov sme boli najhorší v počte pribúdajúcich úmrtí aj v počte hospitalizovaných. A za toto má niesť zodpovednosť opozícia? Nie, Igor Matovič, Igor Matovič. Čiže ľudia zomierali a na druhej strane fičal biznis. Pandemický biznis fičal jedna radosť. Trnavská, toľko spomínaná, firmička blízka, opakujem, blízka Igorovi Matovičovi zarobila neskutočné peniaze. V roku 2019 zisk 32-tisíc eur, v roku 2020 3,8 mil. eur. Čo tu viac chcete, aký dôkaz? A sám Matovič sa tuto za týmto pultíkom prizná, že pozná toho majiteľa. Najprv povie, že ho nikdy nevidel a o desať minút, keďže aj zabudol, ako klamal, sa k tomu prizná. To vám nevadí, antikorupčné hnutie? Alebo že váš štátny tajomník na ministerstve zdravotníctva má 20 MOM-iek a zarába 600-tisíc mesačne, keď to spočítame? To nevadí?! Toto je v poriadku, toto nie je biznis? Toto nie je kšeft? No a na druhej strane, pokiaľ bolo treba pomôcť ľuďom, skutek utek. Podľa Medzinárodného menového fondu patríme medzi najhoršie krajiny v Európskej únii v poskytovaní finančnej pomoci. Nehovoríme to my, hovorí to Medzinárodný menový fond, len niečo okolo dvoch miliárd ste dali ľuďom, zamestnávateľom a živnostníkom, a sľubovali ste jednu miliardu mesačne. Celkovo to boli len dve miliardy. Napriek tomu ste tento štát zadlžili. Áno, odvolávame ministra financií, tak sa bavme aj o ekonomických témach. Neskutočne ste ho zadlžili. My sme vám odovzdávali krajinu s dlhom na úrovni 48 %, vy už máte teraz dlh niekde na úrovni 64 % HDP v tomto roku, deficit my 1,3 %, vy už 9,9 %. A v poriadku, v poriadku, keby ste si takto napožičiavali a dali ste to ľuďom, ale vy ste im nedali nič. Vy ste im nedali nič! Dokonca teraz, ešte od 1. júla, ide tú finančnú pomoc úplne priškrtiť, resp. ste ju naviazali na COVID automat. Ja nechápem, čo má pandemická situácia spoločné s ekonomickou kondíciou firiem. To ako keď sa v nejakom okrese zlepší situácia, tak už odrazu aj tá firma nabehne? Už všetko, objednávky, zákazníci? Však viete veľmi dobre, že nie. Opäť idete šetriť na ľuďoch a len preto, a to priznal aj minister Krajniak, že keď na jeseň požadoval jednu miliardu na ministerstvo práce z eurofondov, ostatné rezorty mu tú jednu miliardu nechceli dať. Tak preto teraz šetríte na týchto ľuďoch. A odškodňovací zákon, ktorým by ste aspoň trochu pomohli už tým podnikateľom, ktorí aj tak kľačia na kolenách, aj tak padajú na hubu, tak ten nie je stále, pretože pán Sulík sa s pánom Matovičom, odvolávaným Matovičom, neustále háda. Však to je fakt. Toto je priamy dôsledok toho napätia v koalícii. Je to tak! Je to tak, je to fakt. Ďalej, pán Matovič, ako je preňho typické, chcel zmeniť trošku hru, keď sa to naňho takto už valilo z každej strany, a predstavil, resp. informoval, že pripravuje daňovo-odvodovú reformu, dva mesiace dozadu. Zatiaľ o nej nič nepočujeme. Počuli sme len zatiaľ toľko, to prezradil pán Sulík, že sa zvýši DPH z 20 na 25 % a že má byť nejaký prídavok na dieťa alebo nejaká kombinácia, alebo príspevok na dieťa, keď chceme byť presnejší, vo výške 200 eur. No, už to vidím, už to vidím. Ja som tak zvedavý na tých 200 eur, že to, to mi oči vypadnú určite z jamôk. Ale mne oči vypadli z jamôk skoro, keď som sa dozvedel, že Igor Matovič vôbec bude – (kýchnutie v sále) na zdravie – minister financií. Lebo my sme naozaj určite jedinou krajinou na svete, kde ministrom financií je usvedčený daňový podvodník. Chcete mi oponovať, koaliční poslanci? Tak mám len jednu jednoduchú otázku, pretože všetci poznáme fakty. Ak by nebol skutok premlčaný, bol by obvinený z trestného činu Igor Matovič. Ale on sám, nie my, on sám sa obhajoval, že dokázal vraj ročne na Fabii s vlastnou mamou najazdiť 220-tisíc kilometrov, to znamená 600 kilometrov denne. Je to podľa vás možné alebo nie? Dnes tu hovoril, že koľko daní dokázal zaplatiť, ale nehovoril, že nezaplatil všetky dane. No to je úplne jasný dôkaz, ktorým sa zase Igor Matovič spôsobom sebe vlastným usvedčil zo spáchania trestného činu. Či mi chcete, pán Nemec, tvrdiť, že dokázal 600 kilometrov denne najazdiť? Lebo on to priznal, on to povedal, áno, dokázal som to. Však to by sa aj Michael Schumacher z kómy prebral, keď to by počul. To nemyslíte ani vy vážne! To nemôžete myslieť vážne. No, takže tento daňový podvodník tu neustále kritizuje a moralizuje, a pritom by si mal pozametať sám pred vlastným prahom. No a s tým sa spája aj jedna dôležitá udalosť, to je ten hlavný najpopulárnejší kajúcnik Makó. A hneď na úvod poviem, že keď niekto niečo zlé spáchal a spáchal trestný čin, tak si zaslúži trest, o tom nie sú žiadne pochybnosti. Ale povedzte mi, ako si vy vysvetľujete, koaliční poslanci, že pán Matovič sa stretával s pánom Makóom, s kajúcnikom, ktorý jednoducho vystupuje v tých kauzách? Prečo pán Matovič orodoval, aby pán Makó bol uprataný v SIS a za to SIS inkasovala 20 mil. eur? Všetko sú fakty, všetko tak je. Prečo pán Makó má biznis s poštou, pretože sa dnes potvrdilo, že tá firma je jeho? No nie je to náhodou tak, že pán Makó ako bývalý šéf Kriminálneho úradu Finančnej správy niečo o tých daňových podvodoch Igora Matoviča vie? A teda je lepšie, aby pán Makó radšej kydal a brýzgal na iných ako na pána Matoviča, neponúka sa toto logické vysvetlenie? Myslím si, že je to jasné. No a tu sa dostávame, samozrejme, k tej podstate posledných dní, k podstatnej téme veľmi vážnej. Druhýkrát zopakujem. Ak niekto niečo zlé spáchal, zaslúži si trest. Ale nie my, ale tajná správa SIS hovorí, že na polícii a na prokuratúre pôsobí organizovaná, ak chcete, aby som citoval, „pracovná skupina“, ktorá manipuluje trestné známe kauzy. Nie my to hovoríme. A včera krajský prokurátor potvrdil, že zásah inšpekcie proti tejto skupinke alebo skupine bol primeraný a zákonný. A zároveň tá tajná správa síce ešte tvrdí jednu dôležitú vec, že má informácie, ktoré sú získané spôsobom, ktorý je použiteľný vo vyšetrovaní. To sú fakty. To vás naozaj netrápi? A všetky nitky vraj vedú k Igorovi Matovičovi, dnes odvolávanému. Tak ak sa niečo také deje na politickú objednávku, tak s tým nemôžete súhlasiť ani vy, ani vy, páni poslanci, pretože aj vám to niekedy môže hroziť. Vy naštvete Igora Matoviča a možno vám zaklope na dvere NAKA. Dokonca aj radovým občanom, ktorým sa to môže takto páčiť, však tie exponované osoby v princípe nikto neľutuje, ale aj radovému občanovi sa to môže stať, ak by sme pripustili tento rozklad právneho štátu, že naserie, pardon za výraz, nejakého úradníčka z OĽANO v Prievidzi a už mu tam nejaká kriminálka zaklope. Takto to určite nikto z nás nechce. No a potom ešte dve oblasti, mám chvíľu času, chcem spomenúť. Prvá vec. Spreneveril sa Igor Matovič svojim predvolebným sľubom. Prvý spreneverený sľub je v sociálnej oblasti. Stál vonku na námestiach a tvrdil, že nikdy nesiahne na sociálne opatrenia z predchádzajúcich vlád. Čo sa stalo? Trinásty dôchodok zrušený, nahradený štátnou sociálnou dávkou. Minimálna mzda znížená, zásah do automatu. Obedy zadarmo zrušené. Vlaky zadarmo už čakajú vraj na zrušenie. A tak ďalej a tak ďalej. Však toto je, to si pošlapal po jazyku, pošlapal si po jazyku. A tu treba povedať, že mu pritom asistuje, samozrejme, SME RODINA. No a ďalšia vec, transparentné riadenie štátu. Transparentné riadenie štátu (zasmiatie sa rečníka), veď v programovom vyhlásení vlády máte napísané odborníci namiesto našich ľudí do štátnej správy. Vo vlastnom programovom vyhlásení vlády! A jako to dopadlo? Prednostov okresných úradov ste obsadzovali straníckymi úderkami OĽANO, to boli teda veľké výberové konania, to si viem predstaviť, ak si dvaja poslanci sadli a vyberali. To isté platí aj o ostatných štátnych úradoch. Ale vrcholom všetkého bolo, že najprv ste pripravili novelu zákona o štátnej službe, ktorá chcela priniesť novú generáciu úradníkov, ktorí sa stotožnia s cieľmi (zasmiatie sa rečníka) a smerovaním tejto vlády. Vy ste sa asi zbláznili, prepáčte za výraz, ale veď štátny úradník je apolitický. Od hanby ste to nechali v šuflíku, ale teraz na tejto schôdzi, riadnej schôdzi, ste prišli s tým, že generálny tajomník bude krágľovať jedna radosť. Toto je tá transparentnosť?! Toto je ten štát bez tzv. našich ľudí?! Však vy idete zamoriť tú štátnu správu našimi ľuďmi. Papalášizmus. Igor Matovič povedal, že nástupom tejto vlády sa skončí bezbrehý papalášizmus. Ja nechcem hovoriť o iných predstaviteľoch vlády, lebo odvolávame Igora Matoviča. A tá diplomovka, to čo? To je v poriadku? Tak Andrej Danko tu čelil odvolávaniu, ten Matovič tu vrieskal za tým pultíkom, že musí odísť. On ukradne diplomovú prácu, v poriadku. Ešte aj prizná, áno, ukradol som. Ja som zlodej. On môže! On môže! Papaláš Matovič môže, ostatní nie. Takže posledná téma, to už bude veľmi rýchle, zahraničná politika. Ja neviem, vy ste nepociťovali pocit prenesenej hanby, keď ste toho Matoviča videli na niektorých podujatiach? Ale fakt, priznajte si, one time, next time. Však ja teda som jeho politický súper, ale mne záleží na tom, aby akýkoľvek predstaviteľ štátu reprezentoval tú krajinu normálne. Ale ja keď som ho tam videl v tom Bruseli na tom koberci, ja som mal pocit prenesenej hanby zaňho, mne až bolo ľúto. Ale viac mi bolo ľúto naozaj Slovákov a celého nášho národa, lebo však toto, to bola hanba na tri zimy. A potom to jeho, tie jeho lety do Budapešti, do Moskvy aj s pánom Gyimesim, no to, to bolo neuveriteľné, ako ignoroval a ponížil slovenskú diplomaciu. Čiže akúkoľvek oblasť zoberieme do ruky, tam vidno tie prsty Igora Matoviča, tam vidno tie zlyhania. A preto dnes podávame návrh na jeho odvolania, odvolanie. Dámy a páni, opozícia je jasná, opozícia, všetci, čo tu budeme, budeme hlasovať za jeho odvolanie. Ale priznajte si tu všetci, teda nie všetci, ale tí, ktorí ste nás trošku huckali, dajte návrh na odvolanie a nemusím hovoriť o zákulisných informáciách, veď priamo v Téme dňa ma predstaviteľ SaS vyzval, podajte návrh na odvolanie Igora Matoviča, lebo už ho máme všetci plné zuby. No tak sme aj podali, lebo však je z čoho, je kvôli čomu. A čo sa zase stane? Ešte včera som počul, SaS-ka napínala svaly a dnes to už vyzerá tak, že Richard Sulík bude držať balónik, ako je to preňho typické. OK, máte na to právo, máte právo dokonca podržať pána Matoviča, veď ste koalícia, ale tu vám chcem povedať, každý jeden z vás, každý jeden z vás, ktorý dnes podrží Igora Matoviča, a to je jedno, akou formou, či odídením zo sály, či zdržaním sa, alebo nejakým iným spôsobom, bude zodpovedný za to, že zostal vo funkcii, a bude zodpovedný za to, že pod jeho reálnym vedením, pretože pán Heger je iba hovorca vlády, pod jeho reálnym vedením bude pokračovať marazmus v tejto krajine. Ďakujem pekne.